Document ID: 31996R1074

NEUVOSTON ASETUS (EY) N:o 1074/96,
annettu 10 päivänä kesäkuuta 1996,
asetuksen (ETY) N:o 3905/88 muuttamisesta uudelleen siltä osin kuin on kyse lopullisen polkumyyntitullin käyttöön ottamisesta Taiwanista ja Turkista peräisin olevan polyesterilangan tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), ja erityisesti sen 23 artiklan,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (2) ja erityisesti sen 15 artiklan,
ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,
sekä katsoo, että
A. AIKAISEMPI MENETTELY
(1) Vuoden 1988 joulukuussa neuvosto otti asetuksella (ETY) N:o 3905/88 (3) käyttöön Korean tasavallasta, Meksikosta, Taiwanista ja Turkista peräisin olevan polyesterilangan tuontiin sovellettavan lopullisen polkumyyntitullin.
(2) Neuvosto muutti 1 päivänä lokakuuta 1991 asetuksella (ETY) N:o 2899/91 (4) asetuksen (ETY) N:o 3905/88 ja kumosi Meksikosta peräisin olevan polyesterilangan tuontiin sovellettavan polkumyyntitullin.
B. UUDELLEENTARKASTELU
(3) Sen jälkeen, kun ilmoitus (5) toimenpiteiden voimassaolon lähiaikoina tapahtuvasta päättymisestä oli julkaistu vuoden 1993 kesäkuussa, komissio vastaanotti uudelleentarkastelupyynnön Kansainväliseltä raion- ja synteettikuitukomitelta (CIRFS), jonka ilmoitetaan edustavan 85:tä prosenttia yhteisön polyesterilankatuotannosta vastaavista tuottajista.
Vuoden 1993 joulukuussa julkaistiin ilmoitus (6) aikomuksesta tarkastella uudelleen voimassa olevia Korean tasavallasta, Taiwanista ja Turkista peräisin olevan polyesterilangan tuontiin sovellettavia polkumyyntitoimenpiteitä.
(4) Ilmoituksessa, joka julkaistiin Euroopan yhteisöjen virallisessa lehdessä 16 päivänä kesäkuuta 1994 (7), komissio ilmoitti asetuksen (ETY) N:o 3905/88 uudelleentarkastelusta asetuksen (ETY) N:o 2423/88 15 artiklan nojalla; kyseistä asetusta, jäljempänä `perusasetus`, sovelletaan tässä uudelleentarkastelussa asetuksen (EY) N:o 384/96 23 artiklan nojalla. Koska yhteisön markkinoille ei näennäisesti kohdistu Koreasta tapahtuvaa tuontia, komission mielestä ei ole osoitettu, että toimenpiteiden päättyminen olisi johtanut jälleen vahingon toistumiseen. Sen vuoksi se päätti jättää tarkastelun ulkopuolelle Korean tasavallasta peräisin olevaan tuontiin sovellettavat toimenpiteet, jotka näin ollen raukesivat (8).
(5) Komissio ilmoitti asiasta virallisesti tuottajille, viejille ja tuojille, joita asian tiedettiin koskevan, viejämaiden edustajille sekä valituksen tekijälle sekä antoi osapuolille, joita asia suoranaisesti koskee, mahdollisuuden tuoda esille kantansa kirjallisesti ja pyytää tulla kuulluiksi. Lisäksi se lähetti kyselyn kaikille osapuolille, joita asian tiedettiin koskevan.
(6) Kaikki valituksen tehneet tuottajat ja eräs muu yhteisön tuottaja vastasivat kyselyyn ja toivat kantansa esille kirjallisesti.
(7) Eräät turkkilaiset ja taiwanilaiset viejät vastasivat kyselyyn ja toivat kantansa esille kirjallisesti. Yksikään tuoja ei vastannut komission kyselyyn.
(8) Komissio hankki ja tarkasti kaikki tiedot, joita se piti määrityksen kannalta tarpeellisina, sekä suoritti tutkimuksia seuraavien yritysten tiloissa:
a) Yhteisön tuottajat
- Rhône Poulenc, Ranska
- Hoechst AG, Saksa
- Nylstar, Saksa
- Unifi, Irlanti
- Montefibre Spa, Italia
- Akzo Fibres and Polymers Division, Alankomaat
- La Seda de Barcelona SA, Espanja
- Nurel SA, Espanja
- Exsa, Yhdistynyt kuningaskunta
b) Tuottajat/viejät alkuperämaissa
TAIWAN
- Chung Shing Textile Co. Ltd, Taipei
- Far Eastern Textiles, Taipei
- Hsin Pao Textile Co. Ltd, Taipei
- Lanfa Textile Co., Taipei
- Lea Lea Enterprise Co. Ltd, Taipei
- Nan-Ya Plastics Corporation, Taipei
- Shingkong Synthetic Fibres Corp., Taipei
- Tuntex Distinct Corp., Taipei
- Zig Sheng Ind Co. Ltd, Taipei
TURKKI
- Korteks, Bursa
- Nergis Tekstil Sanayi Ve Ticaret, Bursa
- Sasa Artificial and Synthetic Fibres Inc., Adana
- Sifas Sentetik Iplik Fabrikalari A.S., Bursa
(9) Polkumyyntitutkimus käsitti 1 päivän heinäkuuta 1993 ja 30 päivän kesäkuuta 1994 välisen ajan (tutkimusjakso).
(10) Kaikille osapuolille, joita asia koskee, ilmoitettiin olennaisista seikoista ja huomioista, joiden perusteella aiottiin suositella voimassa olevien lopullisten toimenpiteiden muuttamista. Niille annettiin lisäksi määräaika, jonka kuluessa kyseisten ilmoitusten jälkeiset huomautukset on tehtävä.
(11) Koska asianomaisia osapuolia on useita ja kerättyä ja analysoitua tietoa on paljon ja koska tietyt asiat ovat monimutkaisia, erityisesti vaikeudet, jotka johtuvat siitä, että osittain orientoidut polyesterilangat ovat teksturoitujen polyesterifilamenttilankojen valmistukseen tarkoitettuja puolivalmiita tuotteita, kuten jäljempänä johdanto-osan 12 ja 13 kappaleessa kuvataan, tutkimuksen kesto on ylittänyt perusasetuksen 7 artiklan 9 kohdassa säädetyn tavanomaisen yhden vuoden jakson.
C. TARKASTELTAVANA OLEVA TUOTE JA SAMANKALTAINEN TUOTE
I. Kyseisen tuotteen kuvaus
(12) Valituksen kohteena olevat tuotteet, joita koskeva uudelleentarkastelu aloitettiin, ovat CN-koodiin 5402 42 00 kuuluvia osittain orientoituja polyesterilankoja ja CN-koodeihin 5402 33 10 ja 5402 33 90 kuuluvia teksturoituja polyesterifilamenttilankoja. Ne ovat samanlaisia kuin tuotteet, jotka olivat aikaisemman tutkimuksen kohteena.
Osittain orientoituja polyesterilankoja käytetään pääasiassa teksturoitujen polyesterifilamenttilankojen valmistukseen, joita puolestaan käytetään sekä kudottaessa että neulottaessa polyesteri- tai polyesteri-puuvillakankaiden valmistukseen.
On olemassa erilaisia osittain orientoituja polyesterilankoja ja teksturoitujen polyesterifilamenttilankojen lajeja riippuen denieristä, filamenttien lukumäärästä ja kiillosta. Niissä on myös laadullisia eroja, jotka riippuvat tuotantomenetelmän tehokkuudesta.
(13) Alkuperäinen tutkimus tehtiin asetuksessa (ETY) N:o 3905/88 säädettyjen toimenpiteiden mukaisesti erikseen osittain orientoitujen polyesterilankojen ja teksturoitujen polyesterifilamenttilankojen osalta. Tämän osalta tällä tutkimuksella on vahvistettu, että teksturoitujen polyesterifilamenttilankojen valmistuksessa olennainen menetelmä on teksturointi, joka tarkoittaa pääasiassa osittain orientoitujen polyesterilankojen kiertämistä ja vetämistä, minkä seurauksena teksturoidut polyesterifilamenttilangat saavat olennaiset ominaisuutensa. Jatkokäsittelyn tarve ja kustannukset kuitenkin osoittavat, että osittain orientoidut polyesterilangat eivät kuulu samaan tuoteluokkaan kuin teksturoidut polyesterifilamenttilangat, koska teksturoitujen polyesterifilamenttilankojen valmistamiseen osittain orientoiduista polyesterilangoista tarvittava lisäarvo on huomattava. Lisäksi osittain orientoitujen polyesterilankojen lopullinen käyttötarkoitus eroaa teksturoiduista polyesterifilamenttilangoista eikä kyseistä kahta tuotetta voida vaihtaa keskenään. Tästä syystä kummallekin tuotteelle on olemassa eri markkinat.
On syytä huomata, että edellä kuvatut valmistusmenetelmät voidaan joskus keskittää yhteen yritykseen tai yritysryhmään tai kaksi itsenäistä yritystä voi ottaa ne tehtäväkseen. Molemmat tapaukset (keskitetty ja itsenäinen valmistus) ovat olemassa Taiwanissa, Turkissa ja Euroopan yhteisössä. Osa yhteisön osittain orientoitujen polyesterilankojen tuotannosta myydään yhteisön markkinoilla itsenäisille teksturoijille (katso johdanto-osan 22 kappale jäljempänä).
(14) Edellä esitetyn perusteella on päätelty, että osittain orientoidut polyesterilangat ja teksturoidut polyesterifilamenttilangat eivät kuulu samaan tuoteluokkaan ja sen vuoksi niitä on pidettävä kahtena erillisenä tuotteena. Yksikään osapuoli, jota asia koskee, ei ole asettanut näitä päätelmiä kyseenalaisiksi. Näin ollen kyseistä kahta tuotetta käsitellään erikseen tämän uudelleentarkastelun yhteydessä.
II. Samankaltainen tuote
OSITTAIN ORIENTOIDUT POLYESTERILANGAT
(15) Tutkimus osoitti, että Turkin ja Taiwanin kotimaan markkinoilla myydyt osittain orientoidut polyesterilangat olivat samankaltaisia kuin kyseisistä maista yhteisöön viedyt langat. Yhteisön tuotannonalan valmistamat ja yhteisön markkinoilla valmistetut osittain orientoidut polyesterilangat ja kyseisistä maista yhteisöön viedyt osittain orientoidut polyesterilangat ovat kaikin puolin samankaltaisia fyysisten, kemiallisten ja teknisten ominaisuuksiensa sekä lopullisen käyttötarkoituksen osalta.
TEKSTUROIDUT POLYESTERIFILAMENTTILANGAT
(16) Turkin ja Taiwanin kotimaan markkinoilla myytyjen, yhteisön alueella tuotettujen ja myytyjen sekä kyseisistä maista yhteisöön vietyjen teksturoitujen polyesterifilamenttilankojen osalta tehtiin samat päätelmät.
(17) Näin ollen ovat viejämaiden kotimaan markkinoilla myydyt tuotteet, kyseisistä maista yhteisöön viedyt tuotteet sekä yhteisön alueella tuotetut ja myydyt tuotteet perusasetuksen 2 artiklan 12 kohdassa tarkoitettuja samankaltaisia tuotteita.
D. OSITTAIN ORIENTOITU POLYESTERILANKA
I. Uudelleentarkastelun laajuus
(18) Asetuksessa (ETY) N:o 3905/88 kolme taiwanilaista tuottajaa, Far Eastern Textile Ltd, Nan Ya Plastics Corp. ja Tuntex Distinct Corp., eivät olleet Taiwanista tapahtuvan osittain orientoitujen polyesterilankojen tuontiin sovellettavan polkumyyntitullin alaisia.
Kyseiset taiwanilaiset viejät vaativat, että tämä uudelleentarkastelu ei saisi koskea nimenomaisesti polkumyyntitoimenpiteistä vapautettuja tuottajia, koska niiden tapauksessa ei havaittu polkumyyntiä ja olemassa olevien polkumyyntitoimenpiteiden puuttuminen johti päätelmään, jonka mukaan ei ollut mitään perusteita sisällyttää kyseisiä taiwanilaisia tuottajia toimenpiteiden voimassaolon päättymistä koskevaan uudelleentarkasteluun.
(19) Koska uudelleentarkastelupyyntö tehtiin perusasetuksen 15 artiklan säännösten mukaisesti, on tarkasteltava, johtaisiko voimassa olevien toimenpiteiden päättyminen jälleen vahinkoon. Tämän perusteella ja koska kyseiset kolme taiwanilaista tuottajaa oli vapautettu toimenpiteistä, koska niiden tapauksessa ei havaittu polkumyyntiä, ne olisi pidettävä tämän uudelleentarkastelun ulkopuolella.
(20) Näin ollen uudelleentarkastelussa ei käsitellä Tuntex Distinct Corp., Far Eastern Textile Ltd ja Nan Ya Plastics Corp., -nimisten yhtiöiden osittain orientoitujen polyesterilankojen tuontia.
II. Yhteisön tuotannonala
(21) Määriteltäessä yhteisön tuotannonalaa käytettiin kyselylomakkeiden vastauksista saatuja tietoja, Eurostatin tilastoja ja CIRFS:ltä saatuja yhteisön osittain orientoitujen polyesterilankojen tuotantoa koskevia tietoja, koska kaikki yhteisön osittain orientoitujen polyesterilankojen markkinoilla toimivat tuottajat eivät toimineet yhteistyössä tutkimuksessa.
(22) Valituksen tehneiden yhteisön tuottajien todettiin edustavan 76:ta prosenttia myyntiin tarkoitetusta osittain orientoitujen polyesterilankojen yhteisön koko tuotannosta eli muodostavan pääosan kyseisestä tuotannosta.
(23) Tämän perusteella valituksen tehneet tuottajat muodostavat perusasetuksen 4 artiklan 5 kohdassa tarkoitetun yhteisön tuotannonalan.
III. Yhteisön tuotannonalan tilanne
a) Yhteisön kulutus
(24) Yhteisön näennäiskulutus oli 119 000 tonnia vuonna 1991; se kasvoi 122 000 tonniin vuonna 1992 ja väheni 119 000 tonniin vuonna 1993 ja kasvoi jälleen 125 000 tonniin tutkimusajanjaksona.
b) Tuotanto, tuotantokapasiteetti ja kapasiteetin käyttöaste
(25) Myyntiin tarkoitettu yhteisön tuotannonalan tuotanto oli 58 000 tonnia vuonna 1991; se kasvoi 77 000 tonniin vuonna 1992, väheni 72 000 tonniin vuonna 1993 ja kasvoi jälleen 76 000 tonniin tutkimusajanjaksona.
(26) Viimeisten kolmen vuoden aikana tuotantokapasiteetti on pysynyt ennallaan ja kapasiteetin käyttöaste on ollut pysyvästi 80 prosenttia.
c) Myynnin määrä ja markkinaosuus
(27) Yhteisön tuotannonalan yhteisön markkinoilla myymien osittain orientoitujen polyesterilankojen määrä oli 50 000 tonnia vuonna 1991, ja se väheni 49 000 tonniin vuonna 1993, edelleen 47 000 tonniin vuonna 1993 ja 46 000 tonniin tutkimusajanjaksona, vaikka kulutus kasvoi vuoden 1991 ja tutkimusajanjakson välisenä aikana 119 000 tonnista 125 000 tonniin.
(28) Yhteisön tuotannonalan markkinaosuus kehittyi seuraavasti: 42 prosenttia vuonna 1991, 40 prosenttia vuonna 1992, 39 prosenttia vuonna 1993 ja 36,5 prosenttia tutkimusajanjaksona. Kaiken kaikkiaan markkinaosuus on pienentynyt 5,5 prosenttiyksikköä, kun taas todellinen kulutus on kasvanut noin 5 prosenttiyksikköä.
d) Hintakehitys
(29) Yhteisön tuotannonalan osittain orientoitujen polyesterilankojen hinnat ovat vaihdelleet raaka-aineina käytettyjen puhtaan tereftaalihapon, dimetyylitereftalaatin ja glykolin hintojen mukaan. Tutkimusajanjakson lopulla (vuoden 1994 alkupuoliskolla) todettu osittain orientoitujen polyesterilankojen hintojen noususuuntaus on seurausta maailmanlaajuisesta raaka-ainevajauksesta ja siitä johtuvasta hintojen noususta. Hintojen nousu tapahtui markkinoiden kaikkien toimijoiden osalta samanaikaisesti, mikä ei kuitenkaan estä toteamasta, että viejien hinnat alittivat jatkuvasti yhteisön tuotannonalan hinnat tutkimusajanjaksona (katso johdanto-osan 38 kappale).
e) Kannattavuus
(30) Komissio havaitsi, että kokonaisuudessaan ja vuodesta 1991 yhteisön osittain orientoitujen polyesterilankojen tuotannonalan taloudellinen tulos on ollut huono. Tilanne on heikentynyt huomattavasti vuodesta 1992; liikevaihto on pienentynyt keskimäärin 22 prosenttia tutkimusajanjaksona. Kaikki valituksen tehneet yhteisön tuottajat ovat kärsineet raskaita tappioita.
f) Työllisyys ja investoinnit
(31) Koska polyesterilankateollisuus on luonteeltaan keskittynyttä, ei ole ollut mahdollista tarkastella erikseen ainoastaan osittain orientoitujen polyesterilankojen tuotannon työllisyys- ja investointitietoja. Koko tuotannonalaa koskevat tiedot osoittavat, että työvoimaa on vähennetty tasaisesti noin 15 prosenttia vuodesta 1991, vaikka kyseinen tuotannonala ei ole työvoimavaltainen. Valituksen tehneiden yhteisön tuottajien investoinnit vähenivät joissakin tapauksissa alle tason, joka tarvitaan optimaalisen tuotannon varmistamiseksi.
g) Päätelmä
(32) Voimassa olevista toimenpiteistä huolimatta tärkeimpien taloudellisten osoittimien yleisarviointi johtaa päätelmään, jonka mukaan yhteisön osittain orientoitujen polyesterilankojen teollisuus näyttää edelleen kärsivän taloudellisista vaikeuksista. Sen tilanne on jatkuvasti heikentynyt vuodesta 1991, mitkä osoittavat erityisesti jopa 5,5 prosentin markkinaosuuden menettäminen neljän vuoden aikana huolimatta yhteisön kulutuksen samanaikaisesta kasvusta, työpaikkojen väheneminen ja huomattavat taloudelliset tappiot.
IV. Vahingon toistuminen
(33) Perusasetuksen 15 artiklan mukaisesti komissio tarkasteli, johtaisiko toimenpiteiden voimassaolon päättyminen jälleen yhteisön tuotannonalaa koskevaan vahinkoon tai vahingon uhkaan.
TAIWAN
(34) Osittain orientoitujen polyesterilankojen tuonti Taiwanista väheni vuoden 1991 2 812 tonnista (2,4 prosentin markkinaosuus) vuoden 1992 1 117 tonniin (0,9 prosentin markkinaosuus) ja edelleen 551 tonniin vuonna 1993 (0,5 prosentin markkinaosuus) ja 448 tonniin tutkimusajanjaksona (0,4 prosentin markkinaosuus). Tältä osin on syytä huomata, että kolme merkittävää taiwanilaista tuottajaa ei ollut minkään polkumyyntitullin alaisia. Kun ei oteta huomioon näiden kolmen tuottajan tuontia, joita uudelleentarkastelu ei koske, jäljelle jäävien Taiwanista tuotujen tuotteiden markkinaosuus yhteisön markkinoilla on ainoastaan 0,1 prosenttia. Käytettävissä olevat tiedot osoittavat, että taiwanilaiset tuottajat ovat kohdentaneet vientinsä muihin maantieteellisesti läheisempiin maihin, joissa on havaittavissa osittain orientoitujen polyesterilankojen markkinoiden tasainen kasvu. Lisäksi kyseiset tuottajat ovat ilmeisesti siirtyneet tuottamaan entistä suuremmassa määrin jalostettua tuotetta eli teksturoituja polyesterifilamenttilankoja. Tästä syystä ei ole olemassa hyväksyttävää osoitusta siitä, että Taiwanista peräisin olevien osittain orientoitujen polyesterilankojen tuontiin sovellettavien polkumyyntitoimenpiteiden päättyminen johtaisi yhteisön tuotannonalaa koskevaan vahinkoon tai vahingon uhkaan.
TURKKI
a) Turkista tapahtuvan tuonnin määrä ja osuus yhteisön markkinoilla
(35) Turkista tapahtuvan osittain orientoitujen polyesterilankojen tuonnin havaittiin kasvaneen huomattavasti vuoden 1991 ja tutkimusajanjakson välisenä aikana (7 933 tonnista 22 436 tonniin). Tämä vastaa markkinaosuuden kasvua 6,7 prosentista 17,9 prosenttiin kyseisenä aikana.
(36) Tätä kehitystä tarkastellessa on otettava huomioon se, että Turkin suurin osittain orientoitujen polyesterilankojen ja teksturoitujen polyesterifilamenttilankojen tuottaja ja viejä perusti teksturoitujen polyesterifilamenttilankojen tuotantolaitoksen yhteisön alueelle. Huomattava osa kyseisen turkkilaisen tuottajan yhteisöön suuntautuvasta osittain orientoitujen polyesterilankojen viennistä tapahtui kuitenkin riippumattomille asiakkaille.
(37) Väitettiin, että osittain orientoitujen polyesterilankojen tuonti Turkista pelkästään täytti Taiwanissa valmistettujen osittain orientoitujen polyesterilankojen vähenevän viennin jättämän aukon. Tämä on tosiasiallisesti virheellinen väite, koska Taiwanista tapahtuva tuonti on jatkuvasti vähentynyt oltuaan alle 3 000 tonnia vuonna 1991, kun taas Turkin tuonti on kasvanut noin 8 000 tonnista vuonna 1991 22 400 tonniin tutkimusajanjaksona.
b) Tuontihinnat
(38) Käytettävissä olleiden hintatietojen perusteella verrattiin yhteisön tuotannonalan painotettua keskimääräistä myyntihintaa ja kyseisen tuonnin painotettua keskimääräistä hintaa samalla kaupan tasolla. Yhteisön tuotannonalan hinnat ilmoitettiin vapaasti tehtaalla -hintoina ja tuontihinnat ilmoitettiin vapaasti yhteisön rajalla tullattuna -hintoina. Vertailu osoitti Turkin tapauksessa olevan olemassa hinnan alittavuuden marginaalin, joka pysyi koko tutkimusajanjakson ja joka oli korkeampi kuin alkuperäisessä tutkimuksessa vahvistettu marginaali.
c) Muiden tekijöiden vaikutus yhteisön tuotannonalan tilanteeseen
(39) Muista kolmansista maista tapahtuvan yhteisöön suuntautuvan osittain orientoitujen polyesterilankojen kokonaistuonnin osalta ainoastaan Yhdysvalloista ja Sveitsistä tapahtuva tuonti oli määrältään merkittävää, kaikki muu tuonti yhteensä oli merkityksetöntä.
Yhdysvalloista tapahtuvan yhteisöön suuntautuvan viennin myynnin määrä ja markkinaosuus pienenivät vuodesta 1991 (6,9 prosentin markkinaosuus) tutkimusajanjaksoon (1,9 prosentin markkinaosuus). Sveitsistä tapahtuva tuonti oli suhteellisen vakaata (noin 13 prosentin markkinaosuus) hintojen ollessa erittäin korkeita, ja tärkein sveitsiläinen viejä on yhden valituksen tehneen yhteisön tuottajan tytäryhtiö.
(40) Väitettiin, että yhteisön tuotannonala ei tehnyt kilpailukyvyn säilyttämiseksi tarvittuja investointeja. Tältä osin useita yhteisön tuottajia koskeva tuotannonalan rationalisointikehitys on ollut käynnissä joitakin vuosia. Tämä kehitys edellyttää kuitenkin rahavaroja, jotka ovat olleet rajallisia yhteisön markkinoilla polkumyynnillä tapahtuvan halpatuonnin vuoksi.
(41) Väitettiin, että yhteisön muiden tuotannonalojen tavoin osittain orientoitujen polyesterilankojen tuottajat kärsivät taantumasta eivätkä Turkista tapahtuvasta tuonnista ja erityisesti, että taantuman vuoksi yhteisön tuottajilla ei ollut mahdollisuutta ottaa huomioon raaka-aineiden kasvavia kustannuksia osittain orientoitujen polyesterilankojen hinnoissa.
Tältä osin on todettava, että edellä johdanto-osan 24 kappaleessa kuvattu yhteisön näennäiskulutuksen kehitys ei millään tavalla osoita osittain orientoitujen polyesterilankojen markkinoiden taantumaa.
(42) Lopuksi turkkilainen viejä vakuutti, että 70 prosentin kapasiteetin käyttöaste mahdollistaa minkä tahansa kuituihin perustuvan liiketoiminnan katevarmuuden.
Taiwanissa ja yhteisön tuotannonalan tuottajilta kootut tiedot eivät vahvista tätä väitettä. Kyseisten tietojen mukaan tämän tuotannonalan kapasiteetin käyttöasteen olisi tavallisesti oltava 90 prosenttia katevarmuuden saamiseksi. Itse asiassa suurin osa taiwanilaisista tuottajista ilmoittaa käyttöasteen olevan yli 95 prosenttia. Yhteisön tuotannonalan käyttöaste oli koko tarkastelun ajan noin 80 prosenttia.
Joka tapauksessa kapasiteetin käyttöastetta on tarkasteltava yhdessä muiden vahinkotekijöiden kanssa, joita ovat tuotannon myyntiä koskevat hinnat ja määrät, ennen kuin voidaan tehdä lopullisia päätelmiä. On selvää, että tämänkaltaisissa tapauksissa jopa 90 prosentin käyttöaste voi johtaa tappiolliseen tilanteeseen, jos kyseinen halpatuonti alentaa vakavasti yhteisön tuottajien hintoja.
d) Päätelmä
(43) Näyttää siltä, että Turkista peräisin olevien osittain orientoitujen polyesterilankojen tuontia lukuun ottamatta ei ole muita tekijöitä, joilla voidaan selittää yhteisön tuotannon vaikea tilanne huolimatta voimassa olevista polkumyyntitoimenpiteistä. Tämän vuoksi päätellään, että kyseisten toimenpiteiden voimassaolon päättyminen Turkin osalta voisi pelkästään pahentaa yhteisön tuotannonalan tilannetta johtamalla tuotannonalaa koskevan vahingon toistumiseen.
V. Polkumyynti
(44) Polkumyynnin jatkumista tarkasteltiin sen varmistamiseksi, onko syytä jatkaa Turkista tuotaviin osittain orientoituihin polyesterilankoihin sovellettavia toimenpiteitä, ja jos polkumyynnin todettiin jatkuvan, sen varmistamiseksi, edellyttikö polkumyyntimarginaalien muuttaminen olemassa olevien toimenpiteiden mukauttamista vastaavasti.
a) Normaaliarvo
(45) Ensiksi tarkasteltiin, onko tutkimusajanjaksona ainoan yhteisöön suuntautuvaa vientiä harjoittaneen turkkilaisen tuottajan myynnin määrä kotimaan markkinoilla ollut vähintään viisi prosenttia samankaltaisen tuotteen yhteisöön suntautuvan viennin määrästä; kyseistä prosenttiosuutta on johdonmukaisesti pidetty riittävän suuruisena myyntinä asianmukaisen vertailun suorittamiseksi. Kyseisen tuottajan osuus kotimaan myynnistä oli ainoastaan 2,6 prosenttia yhteisöön viedystä määrästä. Näin ollen kyseistä myyntiä pidettiin riittämättömänä edustavan kotimaan hinnan määrittämiseksi, ja normaaliarvo oli muodostettava perusasetuksen 2 artiklan 3 kohdan b alakohdan ii alakohdan mukaisesti.
(46) Turkkilaisen tuottajan yhteisöön suuntautuvaan vientiin myymän tuotteen kaikkien lajien osalta muodostettiin laskennallinen normaaliarvo lisäämällä vietyjen lajien tuotantokustannuksiin kohtuullinen määrä myyntikustannuksia, yleisiä kustannuksia ja hallinnollisia yleiskustannuksia sekä voitto. Koska kyseisen tuottajan valmistamien osittain orientoitujen polyesterilankojen myynti kotimaan markkinoilla oli riittämätöntä ja koska kyseessä oli tutkimuksen ainoa osittain orientoituja polyesterilankoja kyseisillä markkinoilla myynyt tuottaja/viejä, myyntikustannusten, yleiskustannusten ja hallinnollisten yleiskustannusten sekä voiton määrä laskettiin kyseisen tuottajan samalla taloudellisen toiminnan alalla, toisin sanoen polyesterilanka-alalla, Turkissa harjoittaman myynnin perusteella perusasetuksen 2 artiklan 3 kohdan b alakohdan ii alakohdan mukaisesti.
b) Vientihinnat
(47) Turkkilainen tuottaja toimitti osittain orientoituja polyesterilankoja yhteisön riippumattomille tuojille ja yhdelle etuyhteydessä olevalle yhteisön tuojalle.
(48) Koska etuyhteydessä oleva yritys jalosti tuomansa osittain orientoidut polyesterilangat teksturoiduiksi polyesterifilamenttilangoiksi ja myi ne ensimmäiselle riippumattomalle ostajalle sellaisenaan, olisi ollut tarpeen muodostaa osittain orientoitujen polyesterilankojen vientihinta teksturoitujen polyesterifilamenttilankojen jälleenmyyntihinnan perusteella. Koska kyseinen laskutoimitus on luonteeltaan monimutkainen ja koska turkkilainen viejä myi suuria määriä riippumattomille tuojille (yli 60 prosenttia sen viennistä yhteisöön), katsottiin, että etuyhteydessä olevien osapuolten väliset liiketoimet olisi jätettävä huomiotta kokonaan, ja vientihinnat määritettiin yksinomaan riippumattomien tuojien liiketoimia koskevien hintojen perusteella.
c) Vertailu
(49) Tuotelajin normaaliarvoa verrattiin vastaavan lajin vientihintaan liiketoimi kerrallaan vapaasti tehtaalla -hintoina ja samalla kaupan tasolla.
(50) Tasapuolisen vertailun vuoksi normaaliarvo mukautettiin perusasetuksen 2 artiklan 9 kohdan ja 2 artiklan 10 kohdan säännösten mukaisesti hintojen vertailtavuuteen suoraan vaikuttavien erojen huomioon ottamiseksi. Kyseiset mukautukset koskivat tuontikustannuksia ja välillisiä veroja sekä myyntikustannusten eroja, jotka aiheutuivat erilaisissa olosuhteissa ja erilaisin myyntiehdoin, toisin sanoen erilaisin luottoehdoin ja kuljetuskustannuksin, tapahtuvasta myynnistä.
d) Polkumyyntimarginaalit
(51) Edellä selostetussa vertailussa paljastui polkumyynti; polkumyyntimarginaali todettiin yhtä suureksi kuin määrä, jolla vahvistettu normaaliarvo ylittää yhteisöön suuntautuvassa tuonnissa käytetyn hinnan.
(52) Kyseisen turkkilaisen tuottajan painotettu keskimääräinen polkumyyntimarginaali prosentteina vapaasti yhteisön rajalla tullaamattomana -hinnasta on seuraava:
- Sasa Artificial and Synthetic Fibres Inc. 3,3 prosenttia.
(53) Niiden turkkilaisten yritysten osalta, jotka toimivat yhteistyössä tutkimuksessa mutta joiden ei todettu myyneen osittain orientoituja polyesterilankoja eikä harjoittaneen vientiä tutkimusajanjaksona, tutkimusajanjaksona ainoan todetun vientiä harjoittaneen yrityksen painotettua keskimääräistä polkumyyntimarginaalia pidettiin tarkoituksenmukaisena, koska siinä otetaan huomioon kyseisten yritysten yhteistyö erottamalla ne niistä, jotka eivät toimineet yhteistyössä tutkimuksessa. Näin ollen 3,3 prosentin polkumyyntimarginaalia sovelletaan myös seuraaviin yrityksiin: Korteks ja Nergis Tekstil Sanayi Ve Ticaret.
(54) Niiden turkkilaisten tuottajien osalta, jotka eivät tehneet ilmoitusta tai eivät vastanneet komission kyselyyn, polkumyyntimarginaali määritettiin käytettävissä olevien tosiasioiden perusteella perusasetuksen 7 artiklan 7 kohdan b alakohdan mukaisesti. Katsottiin, että kohtuullisimpia olivat tutkimuksen aikana vahvistetut tosiasiat; jotta yhteistyöhön osallistumatta jättämisestä ei annettaisi palkkiota ja jotta varmistettaisiin käyttöön otettuihin polkumyyntitoimenpiteisiin perustuva tehokas suoja epärehelliseltä kilpailulta, kyseisiä tuottajia koskevan polkumyyntimarginaalin olisi perustuttava siihen osittain orientoitujen polyesterilankojen lajiin, jonka todettu polkumyyntimarginaali oli korkein ainoan yhteistyössä toimineen, tutkimusajanjaksona yhteisöön suuntautuvaa vientiä harjoittaneen turkkilaisen tuottajan osalta.
Tällä perusteella osittain orientoitujen polyesterilankojen laji vastasi noin 10:tä prosenttia kaikesta kyseisen turkkilaisen tuottajan yhteisöön suuntautuvasta viennistä, ja yhteistyöhön osallistumatta jättäneiden turkkilaisten yritysten vahvistettu polkumyyntimarginaali oli 6,8 prosenttia.
VI. Yhteisön etu
(55) Päätöksen, joka koskee yhteisön edun mukaisia toimia, on perustuttava kaikkien etujen kokonaisvaltaiseen arviointiin mukaan lukien yhteisön tuottajien, käyttäjien ja kuluttajien edut. Tällaisessa tarkastelussa on otettava erityisesti huomioon tarve poistaa vahinkoa aiheuttavan polkumynnin kauppaa vääristävät vaikutukset ja palauttaa tehokas kilpailu.
(56) On muistettava, että aikaisemmassa tutkimuksessa toimenpiteiden käyttöönottoa pidettiin yhteisön edun mukaisena. Todettiin, että toimenpiteillä olisi melko vähäinen vaikutus jalostusteollisuuden tuotantokustannuksiin eikä niillä olisi vakavia seurauksia kuluttajien kannalta.
(57) Nämä huomiot pätevät edelleen pohdittaessa, missä määrin on yhteisön edun mukaista säilyttää voimassa olevat toimenpiteet. Käyttäjät eivät ilmoittaneet mitään todisteita osittain orientoitujen polyesterilankojen hinnan vaikutuksesta lopputuotteeseen, vaikka kyselylomakkeet lähetettiin komission tiedossa olleille käyttäjille. Joka tapauksessa ehdotettujen toimenpiteiden soveltamisalan ja osittain orientoitujen polyesterilankojen merkitystä teksturoitujen polyesterifilamenttilankojen valmistuksessa koskevien käytettävissä olevien tilastojen perusteella uudelleentarkastelun kohteena olevan toimenpiteen vaikutus lopputuotteen hintoihin näyttää olevan vähäinen.
(58) Päinvastoin toimenpiteiden voimassaolon päättyminen asettaisi yhteisön tuotannonalan vaaraan, koska se kärsisi enenevässä määrin Turkista tapahtuvan tuonnin alhaisista polkumyyntihinnoista eikä pystyisi korjaamaan uhanalaista taloudellista tilannettaan.
Tästä syystä näyttää siltä, että yhteisön tuotannonalan edut ovat selvästi tärkeämpiä kuin mahdolliset ja joka tapauksessa rajalliset käyttäjiin ja lopullisiin kuluttajiin kohdistuvat haitat.
(59) Tämän perusteella päätellään, että on yhteisön edun mukaista säilyttää voimassa olevat polkumyyntitoimenpiteet asianmukaisesti muutettuina Turkista peräisin olevassa tuonnissa esiintyvän polkumyynnin vahingollisten vaikutusten poistamiseksi.
VII. Toimenpiteet
TAIWAN
(60) Taiwanista tapahtuvaa tuontia koskevan johdanto-osan 34 kappaleen perusteella kyseiseen tuontiin sovellettavien voimassa olevien polkumyyntitoimenpiteiden olisi annettava raueta.
TURKKI
(61) Vahingon toistumisen ehkäisemiseksi ja riittävän suojan varmistamiseksi Turkista tapahtuvassa tuonnissa esiintyvältä jatkuvalta vahingolliselta polkumyynniltä katsotaan, että olisi vahvistettava polkumyyntitulli siten, että yhteisön tuotannonala voi saavuttaa kohtuullisen voiton, joka siltä on viety polkumyynnillä tapahtuvan tuonnin kielteisen vaikutuksen vuoksi.
(62) Laskettaessa tullin rittävää määrää neuvoston oli otettava huomioon, että yhteisön tuotannonalan uhanalainen tilanne johtuu pääasiassa markkinaosuuden tasaisesta pienenemisestä ja huomattavista taloudellisista tappioista, jotka johtuvat hinnan alittavuuden vuoksi alentuneista hinnoista. Sen vuoksi toteutettavien toimenpiteiden on oltava sellaisia, että yhteisön tuotannonala voi saavuttaa kohtuullisen voiton tulevaisuudessa.
(63) Tämän osalta neuvosto on laskenut vahingon poistamiseen riittävänä pidetyn hintatason yhteisön tuotannonalan painotettujen keskimääräisten tuotantokustannusten perusteella lisäämällä kuuden prosentin voiton, jonka arvioidaan olevan kohtuullinen sen takaamiseksi, että tuotannonalalla voidaan tehdä tuotantoon pitkäaikaisia investointeja. Sitten hintatasoa verrattiin keskimääräisiin vapaasti yhteisön rajalla tullattuna -tuontihintoihin. Koska vertailun tulos osoittaa vahinkomarginaalin olevan suuremman kuin polkumyyntimarginaali, tullin olisi perustuttava todettuun polkumyyntimarginaaliin.
E. TEKSTUROITU POLYESTERIFILAMENTTILANKA
I. Uudelleentarkastelun laajuus
(64) Asetuksessa (ETY) N:o 3905/88 yksi taiwanilainen tuottaja, Tuntex Distinct Corp., vapautettiin Taiwanista peräisin olevien teksturoitujen polyesterifilamenttilankojen tuonnissa sovellettavasta 6,2 prosentin polkumyyntitullista, koska kyseisessä yrityksessä todettiin vähimmäistason polkumyyntimarginaali (0,31 prosenttia).
(65) Edellä D luvun I kohdassa johdanto-osan 19 kappaleessa esitettyjen syiden vuoksi kyseinen taiwanilainen yritys, Tuntex Distinct Corp., pidetään uudelleentarkastelun ulkopuolella teksturoitujen polyesterifilamenttilankojen osalta.
II. Yhteisön tuotannonala
(66) Niiden yritysten teksturoitujen polyesterifilamenttilankojen tuotannon, joiden puolesta valitus tehtiin, todettiin edustavan 50:tä prosenttia yhteisön koko teksturoitujen polyesterifilamenttilankojen tuotannosta tutkimusajanjaksona (1 päivästä heinäkuuta 1993 30 päivään kesäkuuta 1994) eli muodostavan pääosan kyseisestä tuotannosta. Näin ollen valituksen tehneet yritykset vastaavat perusasetuksen 4 artiklan 5 kohdassa tarkoitettua yhteisön tuotannonalaa. Valituksen tehneet yritykset valmistivat teksturoituja polyesterifilamenttilankoja itse tuottamistaan osittain orientoiduista polyesterilangoista lukuun ottamatta yhtä yritystä, joka osti osittain orientoituja polyesterilankoja markkinoilta.
(67) Yhden yhteisön tuottajista todettiin olevan osittain orientoitujen polyesterilankojen eli lähtötuotteen turkkilaisen viejän kokonaan omistama tytäryhtiö. Vaikka kyseistä tuottajaa ei mainittu alkuperäisessä valituksessa, se toimi yhteistyössä tutkimuksessa. Harkittiin kyseisen yhteisössä toimivan tuottajan jättämistä perusasetuksen 4 artiklan 5 kohdassa tarkoitetun yhteisön tuotannonalan määritelmän ulkopuolelle. Tämän osalta olisi muistettava, että kyseisen artiklan säännöksissä ei säädetä, että tarkastelun ulkopuolelle jätetään ilman eri toimenpiteitä yhteisön tuottajat, jotka ovat etuyhteydessä vientimaissa toimiviin viejiin tai tuottajiin, tai tuottajat, jotka itse tuovat väitettyä polkumyyntituotetta; pikemminkin säännöksissä velvoitetaan yhteisön toimielimet harkitsemaan tapauskohtaisesti, onko tuottajan ulkopuolelle jättäminen perusteltua.
(68) Yhteisön toimielinten aiemman käytännön mukaisesti katsottiin, että tämä yhteisön tuottaja oli kyseiseen turkkilaiseen tuottajaan/viejään ylläpitämiensä suhteiden kautta suojattu polkumyynnillä tapahtuvan tuonnin vahingollisilta vaikutuksilta. Lisäksi katsottiin, että mainitun käytännön mukaisesti tämän yhteisön tuottajan sisällyttäminen yhteisön tuotannonalan määritelmään vääristäisi näiden vaikutusten arviointia. Itse asiassa se, että kyseinen yhteisön tuottaja valmistaa teksturoituja polyesterifilamenttilankoja siirtohintaan etuyhteydessä olevalta turkkilaiselta tuottajalta ostetuista osittain orientoiduista polyesterilangoista, jonka on todettu harjoittaneen polkumyyntiä ja aiheuttaneen vahinkoa valituksen tekijöille, tekee kyseistä tuotetta koskevista tuotantokustannustiedoista epäluotettavia. Tämän perusteella katsottiin, että kyseinen yhteisön tuottaja oli jätettävä yhteisön tuotannonalan määritelmän ulkopuolelle. Tästä syystä E luvun jäljellä olevassa osassa termillä `yhteisön tuotanto` tarkoitetaan ainoastaan valituksen tehneitä yhteisön alueella toimivia teksturoitujen polyesterifilamenttilankojen tuottajia.
III. Yhteisön tuotannonalan tilanne
a) Yhteisön kulutus
(69) Komissio määritteli, että yhteisön teksturoitujen polyesterifilamenttilankojen näennäiskulutus vuonna 1991 oli yhteensä 230 000 tonnia; se kasvoi 237 000 tonniin vuonna 1992 ja väheni 221 000 tonniin vuonna 1993 ja kasvoi jälleen 241 000 tonniin tutkimusajanjaksona. Tämä merkitsee kokonaiskulutuksen kasvua noin 5 prosentilla kyseisenä ajanjaksona.
b) Tuotanto, tuotantokapasiteetti ja kapasiteetin käyttöaste
(70) Yhteisön tuotannonalan teksturoitujen polyesterifilamenttilankojen tuotanto oli 104 000 tonnia vuonna 1991; se väheni tasaisesti 92 000 tonniin vuonna 1993 ja kasvoi jälleen 95 000 tonniin tutkimusajanjaksona. Tämä merkitsee yhteisön tuotannonalan kokonaistuotannon vähenemistä 8,6 prosentilla, kun taas yhteisön kulutus kasvoi 5 prosentilla samana ajanjaksona.
(71) Yhteisön tuotannonalan teksturoitujen polyesterifilamenttilankojen tuotantokapasiteetti on kasvanut viimeisten kolmen vuoden aikana noin 7 prosentilla; vuonna 1991 se oli 114 000 tonnia ja tutkimusajanjaksona 122 000 tonnia. Tämä teksturoitujen polyesterifilamenttilankojen tuotantokapasiteetin kasvu on seurausta vuosina 1992 ja 1993 tehdyistä huomattavista investoinneista, jotka teki kolmannen valtion tuottajaan etuyhteydessä oleva yritys. Kyseinen yritys vähensi rajusti osittain orientoitujen polyesterilankojen tuontia emoyhtiöltä ja tämän vastineeksi laajensi osittain orientoitujen polyesterilankojen tuotantoa sekä sen ansiosta teksturoitujen polyesterifilamenttilankojen tuotantokapasiteettia yhteisössä.
(72) Yhteisön tuotannonalan kokonaistuotantokapasiteetin käyttöaste oli 91 prosenttia vuonna 1991; se väheni 78 prosenttiin tutkimusajanjaksona. Koska polyesterilankateollisuus on erittäin pääomavaltaista (jopa 90 prosentin käyttöastetta pidetään tavanomaisena), pienenevällä käyttöasteella on huomattava vaikutus kiinteiden kustannusten jakamiseen.
c) Myynnin määrä ja markkinaosuus
(73) Yhteisössä myytyjen valituksen tehneiden yhteisön tuottajien valmistamien teksturoitujen polyesterifilamenttilankojen määrä oli 87 000 tonnia vuonna 1991 ja 1992; se väheni 83 000 tonniin vuonna 1993 ja kasvoi jälleen 87 000 tonniin tutkimusajanjaksona kysynnän kasvaessa.
(74) Yhteisön tuotannonalan osuus yhteisön markkinoilla kehittyi seuraavasti: 37,7 prosenttia vuonna 1991, 36,8 prosenttia vuonna 1992, 37,7 prosenttia vuonna 1993 ja 36 prosenttia tutkimusajanjaksona. Kokonaismyynnin suhteellinen vakavuus johti kuitenkin markkinaosuuden lievään pienenemiseen yhteisön kulutuksen kasvun vuoksi.
d) Hintakehitys
(75) Teksturoitujen polyesterifilamenttilankojen hinnat ovat vaihdelleet osittain orientoitujen polyesterilankojen valmistuksessa raaka-aineina käytettyjen puhtaan tereftaalihapon, dimetyylitereftalaatin ja glykolin hintojen mukaan. Tutkimusajanjakson lopulla (vuoden 1994 alkupuoliskolla) verrattuna vuoteen 1993 (jälkipuolisko) todettu teksturoitujen polyesterifilamenttilankojen hintojen noususuuntaus on seurausta maailmanlaajuisesta raaka-ainevajauksesta ja siitä johtuvasta hintojen noususta. Hintojen nousu tapahtui markkinoiden kaikkien toimijoiden osalta samanaikaisesti.
e) Kannattavuus
(76) Todettiin, että kokonaisuudessaan ja vuodesta 1992 yhteisön tuotannonalan taloudellinen tulos on huonontunut. Vuonna 1991 voittoa tuottanut kokonaistilanne on muuttunut tappiolliseksi ja huonontunut erityisesti tutkimusajanjaksona siten, että keskimääräinen tappio on noin 10 prosenttia liikevaihdosta. Kaikki valituksen tehdeet yhteisön tuottajat ovat kärsineet raskaita tappioita, tai niiden kannattavuus on heikentynyt.
f) Työllisyys ja investoinnit
(77) On todettava, että vaikka polyesterilankateollisuus ei ole työvoimavaltaista, yhteisön tuotannonala on vähentänyt työvoimaa tasaisesti.
Yhteisön tuotannonalan investoinnit vähenivät useimmissa tapauksissa alle tason, joka tarvitaan optimaalisen tuotannon varmistamiseksi.
g) Päätelmä
(78) Turkista ja Taiwanista peräisin olevaan tuontiin sovellettavista voimassa olevista toimenpiteistä huolimatta taloudellisten osoittimien arviointi johtaa päätelmään, jonka mukaan yhteisön teksturoitujen polyesterifilamenttilankojen teollisuus näyttää edelleen selvästi kärsivän taloudellisista vaikeuksista. Sen tilanne on jatkuvasti heikentynyt vuodesta 1991, mitä osoittavat erityisesti tuotantokapasiteetin käyttöasteen ja markkinaosuuden pieneneminen huolimatta yhteisön teksturoitujen polyesterifilamenttilankojen kulutuksen tietystä kasvusta sekä kasvavat taloudelliset tappiot.
IV. Vahingon toistuminen
(79) Perusasetuksen 15 artiklan mukaisesti komissio tarkasteli, johtaisiko toimenpiteiden voimassaolon päättyminen jälleen yhteisön tuotannonalaa koskevaan vahinkoon tai vahingon uhkaan.
a) Kyseisistä viejämaista tapahtuvan tuonnin määrä ja markkinaosuus
(80) Taiwanista tapahtuva teksturoitujen polyesterifilamenttilankojen tuonti on pysynyt noin 7 000 tonnin vuositasolla vuodesta 1991. Tämän tuonnin arviointi yhteisön kulutuksen perusteella osoittaa seuraavat markkinaosuudet: 3 prosenttia vuonna 1991, 2,9 prosenttia vuonna 1992, 3,2 prosenttia vuonna 1993 ja 2,9 prosenttia tutkimusajanjaksona.
(81) Turkista tapahtuva teksturoitujen polyesterifilamenttilankojen tuonti oli 4 504 tonnia vuonna 1991 (1,9 prosentin markkinaosuus); se väheni 3 406 tonniin vuonna 1992 (1,4 prosentin markkinaosuus) ja 1 546 tonniin vuonna 1993 (0,7 prosentin markkinaosuus), mutta kasvoi 2 348 tonniin tutkimusajanjaksona (0,98 prosentin markkinaosuus). Kyseiseen tuonnin ja markkinaosuuksien kehitykseen näyttää jossain määrin vaikuttaneen se, että Turkin suurin teksturoitujen polyesterifilamenttilankojen tuottaja ja viejä perusti teksturoitujen polyesterifilamenttilankojen tuotantolaitoksen yhteisön alueelle.
b) Hinnat polkumyynnillä tapahtuvassa tuonnissa
(82) Mahdollisen hinnan alittavuuden toteamiseksi kaikki yhteisön tuotannonalan valmistamat lajit ja kyseisten maiden yhteisöön tuomat lajit jaettiin kolmeen ryhmään painon (`denierin`) mukaan. Kunkin ryhmän painotettua keskimääräistä yhteisön tuotannonalan myyntihintaa verrattiin sitten vastaavan ryhmän kunkin viejän painotettuun keskimääräiseen hintaan samalla kaupan tasolla. Näin saadut kunkin ryhmän hinnan alittavuuden marginaalit painotettiin, jotta saataisiin yksi marginaali viejäyritystä kohti. Yhteisön tuotannonalan osalta käytettiin vapaasti tehtaalta -hintoja ja viejien osalta vapaasti yhteisön rajalla tullattuna -hintoja. Turkin osalta vertailu osoitti painotetun keskimääräisen hinnan alittavuuden kokonaismarginaalin olleen 33,7 prosenttia koko tutkimusajanjaksona.
Taiwanin osalta todettiin painotetun keskimääräisen hinnan alittavuuden kokonaismarginaalin olleen 23,6 prosenttia koko tutkimusajanjaksona vaihdellen 0,9 prosentista 34,6 prosenttiin viejästä riippuen.
c) Muiden tekijöiden vaikutus yhteisön tuotannonalan tilanteeseen
Muu tuonti
(83) Kolmansista maista, toisin sanoen Indonesiasta, Intiasta, Malesiasta, Thaimaasta, Yhdysvalloista, Etelä-Afrikasta ja Slovakiasta, tapahtuneen teksturoitujen polyesterifilamenttilankojen tuonnin väitettiin vaikuttaneen yhteisön tuotannonalan tilanteeseen.
(84) Parhaillaan tutkitaan, esiintyykö Intiasta, Indonesiasta, Thaimaasta ja Malesiasta tapahtuvassa tuonnissa polkumyyntiä. Lukuun ottamatta Intiaa, josta tapahtuva tuonti on jatkuvasti vähentynyt vuodesta 1992 ja on todettu määrältään merkityksettömäksi tutkimusajanjaksona, kolmen muun maan yhteenlaskettu osuus yhteisön markkinoista kasvoi huomattavasti; se oli 1,7 prosenttia vuonna 1991 ja 9,6 prosenttia tutkimusajanjaksona. Kyseisessä yhteisöön suuntautuvassa tuonnissa käytettävät hinnat näyttävät olevan korkeampia kuin turkkilaiset hinnat mutta alhaisempia kuin taiwanilaiset hinnat. Hinnoista ja kyseiseen tuontiin mahdollisesti liittyvästä polkumyynnistä ei voida kuitenkaan vielä tehdä päätelmiä, koska polkumyyntitutkimukset ovat kesken.
(85) Yhdysvalloista tapahtuva teksturoitujen polyesterifilamenttilankojen tuonti, joka on edelleen merkittävää (4,1 prosentin markkionaosuus tutkimusajanjaksona), väheni määrällisesti 16 prosentilla vuoden 1991 ja tutkimusajanjakson välisenä aikana. Etelä-Afrikasta tapahtuvan teksturoitujen polyesterifilamenttilankojen tuonnin osuus yhteisön markkinoista oli 1,07 prosenttia vuonna 1991; se kasvoi 1,47 prosenttiin tutkimusajanjaksona. Eurostatin tilastoihin ei kuitenkaan sisälly tietoa tuoduista teksturoitujen polyesterifilamenttilankojen lajeista, minkä vuoksi ei voida tehdä päätelmiä Yhdysvalloista ja Etelä-Afrikasta tapahtuneessa teksturoitujen polyesterifilamenttilankojen tuonnissa käytetyistä hinnoista.
(86) Slovakiasta tapahtuvan teksturoitujen polyesterifilamenttilankojen tuonnin osuus yhteisön markkinoista oli 3,1 prosenttia tutkimusajanjaksona. Kävi kuitenkin ilmi, että erään yhteisön tuottajan tehtyä investointeja Slovakiassa vuodesta 1993 suurin osa kyseisestä maasta peräisin olevasta yhteisöön suuntautuvasta tuonnista tapahtui etuyhteydessä olevien osapuolten välisin siirtohinnoin. On kohtuullista olettaa, että kyseinen yhteisön tuottaja ei ole voinut harjoittaa tällaista tuontia vaikuttaakseen haitallisesti omaan kannattavuuteensa. Näin ollen päätellään, että Slovakiasta tapahtuvalla tuonnilla ei ole voinut olla merkittävää vaikutusta yhteisön tuotannonalan tilanteeseen.
(87) Tästä syystä päätellään, että muista maista kuin Taiwanista ja Turkista, joiden osalta tutkitaan vahingollisen polkumyynnin esiintymistä valituksen tekijöiden esittämien todisteiden perusteella, toisin sanoan Indonesiasta, Thaimaasta ja Malesiasta tapahtuva teksturoitujen polyesterifilamenttilankojen tuonti on voinut pahentaa yhteisön tuotannonalan ennestään epäedullista tilannetta. Muiden edellä mainittujen maiden, joita koskevia polkumyyntitutkimuksia ei ole käynnissä, ei voida osoittaa myötävaikuttaneen yhteisön tuotannonalan kärsimään vahinkoon.
Muut yhteisön tuottajat
(88) Koska yhteisön tuotannonala vastaa 50 prosentista yhteisön teksturoitujen polyesterifilamenttilankojen kokonaistuotannosta, pidettiin tarpeellisena tarkastella yhteisön muiden teksturoitujen polyesterifilamenttilankojen tuottajien toimintaa yhteisössä sekä niiden mahdollista vaikutusta yhteisön tuotannonalan tilanteeseen.
Yhteisön tuotannonalaan kuulumattomien yhteisön tuottajien arvioitu tuotantokapasiteetti on pysynyt ennallaan viimeisten neljän vuoden aikana. Tämä koskee myös tosiasiallista tuotantoa, joka näytti lievästi kasvaneen yhteisön tuotannonalan tuotannon tavoin ainoastaan vuoden 1994 alkupuoliskolla. Kyseisten muiden yhteisön tuottajien osuus yhteisön markkinoista näytti lievästi pienentyneen yhteisön tuotannonalan tavoin.
(89) Tästä syystä kyseisten tuottajien toiminta ei näytä vaikuttaneen yhteisön tuotannonalan uhanalaiseen tilanteeseen vahingollisella tavalla lukuun ottamatta tavanomaisen kilpailun aiheuttamaa vaikutusta.
Investointien taso ja taantuma
(90) Turkkilainen tuottaja esitti teksturoitujen polyesterifilamenttilankojen osalta riittämättömien investointien ja taantuman vaikutuksesta yhteisön tuotannonalaan samat todisteet kuin osittain orientoitujen polyesterilankojen osalta.
Johdanto-osan 40 ja 41 kappaleessa esitetyt osittain orientoituja polyesterilankoja koskevat todisteet koskevat myös teksturoituja polyesterifilamenttilankoja. Itse asiassa yhteisön tuotannonalan investointeja on rajoittanut rahavarojen puute, joka johtuu polkumyynnillä tapahtuvasta teksturoitujen polyesterifilamenttilankojen halpatuonnista; yhteisön teksturoitujen polyesterifilamenttilankojen näennäiskulutuksen kehitys ei millään tavalla osoita taantumaa.
d) Päätelmä
(91) Vaikka voimassa olevilla polkumyyntitoimenpiteillä on ollut jokseenkin myönteinen vaikutus Turkista ja Taiwanista tapahtuvan teksturoitujen polyesterifilamenttilankojen yhteisöön suuntautuvan tuonnin määrään, ne eivät lopettaneet yhteisön hintoihin kohdistuvia paineita. Niinpä, vaikka polkumyyntitukimusten kohteena olevalla kolmansista maista tapahtuvalla tuonnilla on voinut olla jonkinlainen haitallinen vaikutus yhteisön tuotannonalan tilanteeseen, tosiasia kuitenkin on, että erikseen tarkasteltuina Taiwanista ja Turkista polkumyynnillä tapahtuva tuonti on edelleen merkittävästi myötävaikuttanut yhteisön tuotannonalan uhanalaiseen tilanteeseen.
(92) Näin ollen toimenpiteiden voimassaolon päättyminen todennäköisesti heikentää yhteisön tuotannonalaa entisestään johtamalla tuotannonalaa koskevan vahingon toistumiseen.
V. Polkumyynti
(93) Polkumyynnin jatkumista tarkasteltiin sen varmistamiseksi, onko syytä jatkaa Turkista ja Taiwanista tuotaviin teksturoituihin polyesterifilamenttilankoihin sovellettavia toimenpiteitä, ja jos polkumyynnin todettiin jatkuvan, sen varmistamiseksi, edellyttikö polkumyyntimarginaalien muuttaminen olemassa olevien toimenpiteiden mukauttamista vastaavasti.
a) Normaaliarvo
TURKKI
(94) Turkkilaisten tuottajien normaaliarvon määrittämiseksi määritettiin ensiksi kunkin tuottajan osalta, onko sen kotimaassa tapahtuva teksturoitujen polyesterifilamenttilankojen kokonaismyynti määrältään riittävää, jotta sitä voidaan verrata asianmukaisesti sen yhteisöön suuntautuvaan teksturoitujen polyesterifilamenttilankojen kokonaisvientiin.
(95) Ainoastaan kaksi kolmesta turkkilaisesta tuottajasta, jotka toimivat yhteistyössä tutkimuksessa, vei teksturoituja polyesterifilamenttilankoja yhteisöön tutkimusajanjaksona. Näiden kahden tuottajan todettiin myyneen teksturoituja polyesterifilamenttilankoja myös kotimaan markkinoilla kyseisenä ajanjaksona. Kunkin tuottajan teksturoitujen polyesterifilamenttilankojen kotimaisen myynnin kokonaismäärä oli suurempi kuin viisi prosenttia sen yhteisöön suuntautuvan viennin myynnin kokonaismäärästä. Näin ollen kyseistä kotimaan myyntiä pidettiin määrältään riittävänä.
(96) Kahden turkkilaisen tuottajan kotimaan markkinoilla myymien ja samanlaisiksi tai suoraan yhteisöön vietäviksi myytyihin lajeihin verrattavien teksturoitujen polyesterifilamenttilankojen kunkin lajin osalta komissio tarkasteli lisäksi, onko kutakin lajia myyty riittävässä määrin.
(97) Kunkin lajin kotimaan myynti todettiin määrältään riittäväksi, koska teksturoitujen polyesterifilamenttilankojen kunkin lajin Turkissa myyty määrä tutkimusajanjaksona oli vähintään viisi prosenttia yhteisöön vietäväksi myydyn verrattavan lajin määrästä.
(98) Seuraavaksi tarkasteltiin molempien tuottajien osalta, voitaisiinko teksturoitujen polyesterifilamenttilankojen kunkin lajin kotimaan myynnin katsoa tapahtuneen tavanomaisen kaupankäynnin mukaisesti, tarkastelemalla kyseisen lajin voittoa tuottavan myynnin osuutta.
(99) Ottaen huomioon Turkin korkea inflaatioaste kotimaassa tapahtuvan myynnin tavanomaisen kaupankäynnin arvioimiseen sovellettiin seuraaanlaista kuukausikohtaista menetelmää:
- Tapauksissa, joissa vähintään perusasetuksen 2 artiklan 3 kohdan b alakohdan ii alakohdassa määriteltyä laskettua kuukausittaista tuotantokustannusta vastaavaan nettomyyntihintaan myytyjen teksturoitujen polyesterifilamenttilankojen tietyn lajin kuukausimäärä oli enemmän kuin 80 prosenttia kyseisen lajin kuukauden kokonaismyynnin määrästä, normaaliarvo määriteltiin kyseistä lajia koskevien kotimaan myynnin liiketoimien kuukausittaisena painotettuna keskiarvona tutkimusajanjakson jokaisena kuukautena riippumatta siitä, olivatko liiketoimet kannattavia vai ei.
- Tapauksissa, joissa vähintään laskettua kuukausittaista tuotantokustannusta vastaavaan nettomyyntihintaan myytyjen teksturoitujen polyesterifilamenttilankojen tietyn lajin kuukausimäärä oli vähemmän kuin 80 prosenttia mutta enemmän kuin 20 prosenttia kyseisen lajin kuukauden kokonaismyynnin määrästä, normaaliarvo määriteltiin kyseisen lajin osalta ainoastaan voittoa tuottavan kotimaan myynnin liiketoimien kuukausittaisena painotettuna keskiarvona tutkimusajanjakson jokaisena kuukautena.
- Tapauksissa, joissa vähintään laskettua kuukausittaista tuotantokustannusta vastaavaan nettomyyntihintaan myytyjen teksturoitujen polyesterifilamenttilankojen tietyn lajin kuukausimäärä oli vähemmän kuin 20 prosenttia kyseisen lajin kuukauden kokonaismyynnin määrästä, katsottiin, että kyseisen lajin myynti ei ollut tavanomaisen kaupankäynnin mukaista ja sen vuoksi kuukausittainen normaaliarvo oli muodostettava laskennallisesti.
(100) Edellä esitetyn menetelmän seurauksena yhden turkkilaisen tuottajan yhteisöön viemän teksturoidun polyesterifilamenttilankalajin kuukausittainen normaaliarvo on perustunut vertailukelpoisen lajin kuukausittaiseen kotimaan hintaan sen jälkeen, kun myyntihinnasta on vähennetty kaikki alennukset ja hyvitykset, jotka liittyvät suoraan tarkasteltavana olevaan myyntiin perusasetuksen 2 artiklan 3 kohdan a alakohdan mukaisesti. Toisen turkkilaisen tuottajan viemien lajien kuukausittainen normaaliarvo perustui tutkimusajanjakson seitsemän ensimmäisen kuukauden ajan kuukausittaiseen laskennalliseen normaaliarvoon, sillä yli 80 prosenttia kuukausittaisesta kotimaan myynnistä oli tappiollista, ja tutkimusajanjakson viiden viimeisen kuukauden ajan normaaliarvo perustui vertailukelpoisten lajien kuukausittaiseen kotimaan myyntihintaan, koska kotimaan myynnin todettiin kyseisinä kuukausina olleen tavanomaisen kaupankäynnin mukaista.
(101) Laskennallinen normaaliarvo määritettiin lisäämällä kyseisten lajien tuotantokustannuksiin kohtuullinen määrä myyntikustannuksia, yleisiä kustannuksia ja hallinnollisia kustannuksia sekä voitto.
(102) Kyseisen turkkilaisen tuottajan osalta määrä laskettiin kullekin tuottajalle samankaltaisen tuotteen kotimaan markkinoilla tapahtuneesta voittoa tuottaneesta myynistä aiheutuneiden kustannusten ja kertyneen voiton perusteella.
TAIWAN
(103) Arvioidessaan, onko taiwanilaisten yhteistyössä toimivien tuottajien kyseisen tuotteen kotimaan myynti määrältään riittävää asianmukaisen vertailun suorittamiseksi sekä tavanomaisen kaupankäynnin mukaista, komissio sovelsi samaa menetelmää kuin turkkilaisten tuottajien osalta (katso johdanto-osan 94-98 kappale) mutta koko tutkimusajanjaksolta eikä kuukausittain.
(104) Todettiin, että kunkin taiwanilaisen tuottajan teksturoitujen polyesterifilamenttilankojen kotimaan myynnin kokonaismäärä ja teksturoitujen polyesterifilamenttilankojen jokaisen laadun kotimaan myynnin määrä oli enemmän kuin viisi prosenttia yhteisöön vietäväksi myydyn samankaltaisen tuotteen vastaavista määristä. Näin ollen kotimaan kokonaismyyntiä sekä kunkin tuotelajin kotimaan myyntiä pidettiin määrältään riittävinä asianmukaisen vertailun suorittamiseksi.
(105) Lisäksi todettiin, että taiwanilaisten tuottajien yhteisöön vietäviksi myymästä yhteensä 32:sta teksturoitujen polyesterifilamenttilankojen lajista ainoastaan 16 lajin kanssa samankaltaista tuotetta on myyty kotimaan markkinoilla tavanomaisen kaupankäynnin mukaisesti. Sen vuoksi näiden lajien normaaliarvo määritettiin vertailukelpoisten lajien kotimaan hinnan perusteella sen jälkeen kun on vähennetty kaikki alennukset ja hyvitykset, jotka liittyvät suoraan tarkasteltavana olevaan myyntiin perusasetuksen 2 artiklan 3 kohdan a alakohdan mukaisesti.
(106) Loppujen yhteisöön vietäviksi myytyjen 16 teksturoitujen polyesterifilamenttilankalajin normaaliarvo oli muodostettava laskennallisesti, koska vertailukelpoisia lajeja ei todettu myydyn kotimaan markkinoilla tavanomaisen kaupankäynnin mukaisesti.
(107) Kunkin taiwanilaisen tuottajan osalta laskennallinen normaaliarvo määritettiin lisäämällä kyseisten tuotelajien tuotantokustannuksiin kohtuullinen määrä myyntikustannuksia, yleisiä kustannuksia ja hallinnollisia yleiskustannuksia sekä voitto. Kyseinen määrä laskettiin kullekin tuottajalle samankaltaisen tuotteen kotimaan markkinoilla tapahtuneesta voittoa tuottaneesta myynnistä aiheutuneiden kustannusten ja kertyneen voiton perusteella.
b) Vientihinnat
(108) Koska Taiwanista peräisin olevasta yhteisöön suuntautuvasta teksturoitujen polyesterifilamenttilankojen koko tuonnista vastasivat suoraan riippumattomat tuojat, vientihinnat määritettiin yhteisöön vietäväksi myydystä tuotteesta tosiasiallisesti maksettujen tai maksettavien hintojen perusteella perusasetuksen 2 artiklan 8 kohdan mukaisesti.
(109) Yhden taiwanilaisen tuottajan osalta komissio ei voinut käyttää sen kyselyn lähettämää vastausta vientihintojen määrittelyn perusteena. Vastausta pidettin epäluotettavana, koska toimitetut tiedot koskivat ainoastaan yhtä myyntitapahtumaa, jota ei voitu varmistaa. Näin ollen katsottiin, että tämä yritys ei vienyt kyseistä tuotetta yhteisöön tutkimusajanjaksona.
c) Vertailu
(110) Tuotelajin painotettua keskimääräistä normaaliarvoa verrattiin vastaavan lajin vientihintaan liiketoimi kerrallaan vapaasti tehtaalla -hintoina ja samalla kaupan tasolla.
(111) Tasapuolisen vertailun vuoksi normaaliarvo mukautettiin perusasetuksen 2 artiklan 9 kohdan ja 2 artiklan 10 kohdan säännösten mukaisesti hintojen vertailtavuuteen suoraan vaikuttavien erojen huomioon ottamiseksi. Kyseiset mukautukset koskivat erilaisissa olosuhteissa ja erilaisin myyntiehdoin, toisin sanoen erilaisin luottoehdoin ja kuljetuskustannuksin, tapahtuvasta myynnistä aiheutuvia myyntikustannusten eroja. Edellä mainituilla eroilla perustellut mukautukset rajoitettiin niihin, joiden osalta esitettiin riittävät todisteet siitä, että ne liittyivät suoraan tarkasteltavana olevaan myyntiin.
d) Polkumyyntimarginaalit
(112) Edellä kuvatussa vertailussa paljastui polkumyynti; polkumyyntimarginaali todettiin yhtä suureksi kuin määrä, jolla vahvistettu normaaliarvo ylittää yhteisöön suuntautuvassa tuonnissa käytetyn hinnan. Tuottajan painotetut keskimääräiset polkumyyntimarginalit prosentteina vapaasti yhteisön rajalla tullaamattomana -hinnasta ovat seuraavat:
TURKKI
- Korteks: 7,6 prosenttia
- Sasa-Artificial and Synthetic Fibres Inc.: 8,7 prosenttia
TAIWAN
- Chung Shing Textile Co. Ltd: 5,5 prosenttia
- Far Eastern Textiles: 6,6 prosenttia
- Hsin Pao: 0 prosenttia
- Nan-Ya Plastics Corporation: 10,6 prosenttia
- Lea Lea Enterprise Co. Ltd: 12,9 prosenttia
- Lanfa Textile Co.: 16,1 prosenttia
(113) Johdanto-osan 53 kappaleessa esitetyistä syistä niiden yritysten osalta, jotka toimivat yhteistyössä tutkimuksessa mutta joiden ei todettu harjoittaneen vientiä tutkimusajanjaksona, yhteistyössä toimineiden vientiä hajoittaneiden tuottajien painotettua keskimääräistä polkumyyntimarginaalia pidettiin tarkoituksenmukaisena.
Kyseisten turkkilaisten tuottajien marginaali on 8,3 prosenttia, ja sitä sovelletaan Nergis-Tekstil Sanayi Ve Ticaret -nimiseen yritykseen.
Kyseisten taiwanilaisten tuottajien marginaali on 7 prosenttia, ja sitä sovelletaan seuraaviin yrityksiin: Shingkong Synthetic Taiwanese Fibres Corp. ja Zig Sheng Ind. Co. Ltd.
(114) Niiden kyseisissä viejämaissa toimivien tuottajien osalta, jotka eivät vastanneet komission kyselyyn tai eivät tehneet muunlaista ilmoitusta, polkumyyntimarginaali määritettiin käytettävissä olevien tosiasioiden perusteella perusasetuksen 7 artiklan 7 b kohdan mukaisesti.
Tältä osin katsottiin, että kohtuullisimpia olivat tutkimuksen aikana vahvistetut tosiasiat. Jotta yhteistyöhön osallistumatta jättämisestä ei annettaisi palkkiota ja jotta varmistettaisiin käyttöön otettuihin polkumyyntitoimenpiteisiin perustuva tehokas suoja epärehelliseltä kilpailulta, yhteistyöhön osallistumatta jättäneitä tuottajia koskeva polkumyyntimarginaali olisi määritettävä jokaisessa maassa yhteistyössä toimineiden kyseisen maan tuottajien todetun korkeimman polkumyyntimarginaalin tasolla.
Tällä perusteella yhteistyössä toimineiden turkkilaisten tuottajien korkeimmaksi polkumyyntimarginaaliksi todettiin 8,7 prosenttia. Kun kuitenkin otetaan huomioon turkkilaisten tuottajien vähäinen yhteistyö, mitä osoittaa se, että yhteistyöhön osallistumatta jättäneiden tuottajien viennin osuus on 40 prosenttia Turkista tapahtuvasta kokonaisviennistä, tämä polkumyyntimarginaali olisi palkkio yhteistyöhön osallistumatta jättämisestä osana tätä menettelyä. Tämän vuoksi pidetään tarkoituksenmukaisena laskea yhteistyöhön osallistumatta jättäneiden turkkilaisten tuottajien polkumyyntimarginaali kyseisen maan yhteistyössä toimivien tuottajien yhteisöön vietäväksi myydyn teksturoidun polyesterifilamenttilankalajin korkeimman todetun polkumyyntimarginaalin perusteella. Näin ollen yhteistyöhön osallistumatta jättäneiden turkkilaisten tuottajien polkumyyntimarginaali on 15,2 prosenttia.
Taiwanilaisten yhteistyössä toimivien tuottajien korkeimmaksi polkumyyntimarginaaliksi todettiin 16,1 prosenttia. Tätä polkumyyntimarginaalia pidetään tarkoituksenmukaisena ottaen huomioon taiwanilaisten tuottajien kiinteä yhteistyö. Itse asiassa näiden tuottajien harjoittama teksturoitujen polyesterifilamentttilankojen vienti vastaa 90:tä prosenttia Taiwanista tapahtuvasta yhteisöön suuntautuvasta kokonaisviennistä tutkimusajanjaksona. Näin ollen yhteistyöhön osallistumatta jättäneiden taiwanilaisten tuottajien polkumyyntimarginaali on 16,1 prosenttia.
VI. Yhteisön etu
(115) Päätöksen, joka koskee yhteisön edun mukaisia toimia, on perustuttava kaikkien etujen kokonaisvaltaiseen arviointiin mukaan lukien yhteisön tuottajien, käyttäjien ja kuluttajien edut. Tällaisessa tarkastelussa on otettava erityisesti huomioon tarve poistaa vahinkoa aiheuttavan polkumyynnin kauppaa vääristävät vaikutukset ja palauttaa tehokas kilpailu.
(116) On muistettava, että aikaisemmassa tutkimuksessa toimenpiteiden käyttöönottoa pidettiin yhteisön edun mukaisena. Todettiin, että toimenpiteillä olisi melko vähäinen vaikutus jalostusteollisuuden tuotantokustannuksiin eikä niillä olisi vakavia seurauksia kuluttajien kannalta.
(117) Nämä huomiot pätevät edelleen pohdittaessa, missä määrin on yhteisön edun mukaista säilyttää voimassa olevat toimenpiteet. Käyttäjät eivät ilmoittaneet mitään todisteita teksturoitujen polyesterifilamenttilankojen hinnan vaikutuksesta lopputuotteeseen, vaikka kysely lähetettiin komission tiedossa olleille käyttäjille. Joka tapauksessa ehdotettujen toimenpiteiden soveltamisala huomioon ottaen uudelleentarkastelun kohteena olevan toimenpiteen vaikutus lopputuotteen - lähinnä kuitujen ja mattojen hintoihin on arvioitu kohtuulliseksi.
(118) Päinvastoin toimenpiteiden voimassaolon päättyminen asettaisi yhteisön tuotannonalan vaaraan, koska tuotannonala kärsisi enenevässä määrin Taiwanista ja Turkista tapahtuvan tuonnin alhaisista polkumyyntihinnoista pystymättä korjaamaan uhanalaista taloudellista tilennettaan. Tästä syystä näyttää siltä, että yhteisön tuotannonalan edut ovat selvästi tärkeämpiä kuin mahdolliset ja joka tapauksessa rajalliset käyttäjiin ja lopullisiin kuluttajiin kohdistuvat haitat.
(119) Tämän perusteella päätellään, että on yhteisön edun mukaista säilyttää voimassa olevat polkumyyntitoimenpiteet asianmukaisesti muutettuina Turkista ja Taiwanista peräisin olevassa tuonnissa esiintyvän polkumyynnin vahingollisten vaikutusten poistamiseksi ja että kyseisten toimenpiteiden olisi oltava edelleen muodoltaan polkumyyntitulleja.
VII. Toimenpiteet
(120) Riittävän suojan varmistamiseksi Turkista ja Taiwanista tapahtuvassa tuonnissa esiintyvältä jatkuvalta vahingolliselta polkumyynniltä ja vahingon toistumisen ehkäisemiseksi katsotaan, että olisi vahvistettava polkumyyntitullit siten, että yhteisön tuotannonala voi saavuttaa kohtuullisen voiton, joka siltä on viety polkumyynnillä tapahtuvan tuonnin kielteisen vaikutuksen vuoksi.
(121) Laskettaessa tullin riittävää määrää otettiin huomioon yhteisön tuotannonalan uhanalainen tilanne, joka johtui pääasiassa markkinaosuuden menettämisestä ja huomattavista taloudellisista tappioista, jotka johtuivat hinnan alittavuuden vuoksi alentuneista hinnoista. Sen vuoksi toteutettavien toimenpiteiden on oltava sellaisia, että yhteisön tuotannonala voi saavuttaa kohtuullisen voiton tulevaisuudessa.
(122) Tämä osalta neuvosto on laskenut vahingon poistamiseen riittävänä pidetyn hintatason yhteisön tuotannonalan painotettujen keskimääräisten tuotantokustannusten perusteella lisäämällä kuuden prosentin voiton, jonka arvioidaan olevan kohtuullinen sen takaamiseksi, että tuotannonalalla voidaan tehdä tuotantoon pitkäaikaisia investointeja. Sitten hintatasoa verrattiin keskimääräisiin vapaasti yhteisön rajalla tullattuna -tuontihintoihin.
(123) Koska vertailun tulos osoittaa kaikkien kyseisten tuottajien vahinkomarginaalien olevan suurempia kuin vastaavat vahvistetut polkumyyntimarginaalit, tullien olisi perustuttava todettuihin polkumyyntimarginaaleihin,
ON ANTANUT TÄMÄN ASETUKSEN:
1 artikla
Kumotaan asetuksella (ETY) N:o 3905/88 käyttöön otetut lopulliset polkumyyntitullit Taiwanista peräisin olevan CN-koodiin 5402 42 00 kuuluvan osittain orientoidun polyesterilangan tuonnissa.
2 artikla
Korvataan asetuksen (ETY) N:o 3905/88 1 artikla seuraavasti:
"1 artikla
1. Otetaan käyttöön lopullinen polkumyyntitulli Turkista peräisin olevan CN-koodiin 5402 42 00 kuuluvan osittain orientoidun polyesterilangan tuonnissa.
2. Vapaasti yhteisön rajalla ennen tulliselvitystä -nettohintaan sovellettava tulli on seuraava:
TAULUKON PAIKKA
3. Jollei toisin mainita, sovelletaan voimassa olevia tulleja koskevia säännöksiä."
3 artikla
Korvataan asetuksen (ETY) N:o 3905/88 2 artikla seuraavasti:
"2 artikla
1. Otetaan käyttöön lopullinen polkumyyntitulli Turkista ja Taiwanista peräisin olevan CN-koodeihin 5402 33 10 ja 5402 33 90 kuuluvan teksturoidun polyesterifilamenttilangan tuonnissa.
2. Vapaasti yhteisön rajalla ennen tulliselvitystä -nettohintaan sovellettava tulli on seuraava:
TAULUKON PAIKKA
lukuun ottamatta tuontituotteita, joita seuraavat kaikista polkumyyntitulleista vapautetut taiwanilaiset yritykset valmistavat ja myyvät yhteisöön vietäviksi:
TAULUKON PAIKKA
3. Jollei toisin mainita, sovelletaan voimassa olevia tulleja koskevia säännöksiä."
4 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 10 päivänä kesäkuuta 1996.

Labels: 18
3
4
1